R112 miljard se tekort as NVG ingestel word | Maroela Media
Dirk Hermann, bestuurshoof van Solidariteit. (Foto: Solidariteit/Facebook)
Volgens Solidariteit se somme sal daar na raming 'n tekort van minstens R112 miljard in die nasionale begroting ontstaan indien die regering met die implementering van die omstrede Nasionale Gesondheidsversekering (NGV) voortgaan.
Dít is meer as die Suid-Afrikaanse Polisiediens (SAPD) se jaarlikse begroting en meer as die helfte van die belasting wat al die sakeondernemings in Suid-Afrika saam in 'n jaar betaal, sê Theuns du Buisson, ekonomiese navorser verbonde aan die Solidariteit Navorsingsinstituut (SNI).
Die SNI het 'n omvattende kosteverslag oor die implementering van die NGV opgestel wat Donderdag deur Solidariteit bekend gestel is. Daarin bevind die instituut dat Suid-Afrika nie dié versekering in enige vorm kan bekostig nie.
"Ons land kan dit doodeenvoudig nie bekostig nie. Dit is alombekend dat Suid-Afrika se staatskas leeg geplunder is en die meeste staatsinstansies tot in bankrotskap bestuur is. Om bykomende geld te gaan leen sal fataal vir die land se ekonomie wees," meen dr. Dirk Hermann, bestuurshoof van Solidariteit.
Solidariteit is gekant teen die sentralisering van die land se gesondheidstelsel en staan reg met hofstukke sou die regering poog om die NGV af te dwing.
Luidens die SNI-verslag is die regering se huidige voorspelling van 'n begrotingstekort van R32 miljard "onrealisties" en toon 'n meer realistiese berekening eerder 'n tekort van R112 miljard as absolute minimum, sou die NVG in 2026 deurgevoer word.
Theuns du Buisson, ekonomiese navorser by die Solidariteit Navorsingsinstituut. (Foto: Solidariteit/Facebook)
Suid-Afrika het tans 'n begrotingstekort van 14%.
Volgens die Groenskrif van 2017 het die aanvanklike verwagte koste van die NGV in 2010-'11 R109 769 miljard beloop. Die regering het verwag dat hierdie bedrag tot in 2015 jaarliks met 4,1% sou styg, gevolg deur 'n jaarlikse toename van 6,7% vir die oorblywende jare tot 2026.
"Nóg die departement van gesondheid nóg die tesourie het 'n uiteensetting gegee van hoe hulle by hierdie syfers en koerse uitgekom het, maar daar kan met veiligheid aangeneem word dat dit 'n onderskatting is," wys die SNI in sy verslag daarop.
Die instituut bestempel sy geskatte belastingtekort van R112 miljard boonop as 'n konserwatiewe raming wat net huidige openbare gesondheidsorg en privaat hospitale in aanmerking neem. Kleiner privaat gesondheidsdiensverskaffers is nie eers vir hierdie berekening in ag geneem nie.
Die SNI sê hoewel dit in reële terme hoegenaamd nie moontlik is nie aangesien die Suid-Afrikaanse belastingbetaler reeds oorbelas is, die R112 miljard in 2026 teoreties gegenereer kan word deur:
'n Bobelasting van 20% op inkomstebelasting.
'n BTW-verhoging van 15% tot 20%.
'n Betaalstaatbelasting van 5,5%.
Verhoogde maatskappy-inkomstebelasting van 28% tot 42%.
'n Kombinasie hiervan.
"Suid-Afrika kan nie die NGV in enige vorm bekostig nie en moet veel eerder in huidige stelsels belê," word daar eindelik in die verslag bevind.
Solidariteit sê voorts daar kan geensins oorweeg word om geld vir die NGV te leen nie omdat die land reeds miljarde rande skuld en nie verdere skuld kan bekostig nie.
Word daar vir een oomblik gedink dat die Regering gaan luister? Nog Nooit! Sien die belasting betaler /werkersklas gaan die meeste geraak word. Ons as werkersklas sukkel alreeds om kop bo water te hou, ons wil werk, die ander wil nie, want die Regering deel mos alles verniet uit . Die "werkloses" wat alles verniet ontvang gaan die bese baat daarby. Kyk hoe lyk die Ongevalle by Hospitale. Die toestand van hospitale, agge nee man, sies, Badkamers en toilette is haglik. Hoe gaan die Privaat Hospitale binne 3 maande lyk. Die hele mediese stelsel is in elk geval in sy… Lees meer »
Die ANC is totaal onbevoeg om die land te bestuur. Wil hul nou regtig als wat in 300 jr opgebou word, na 27 jr afbreek?
En vir wat? Sodat ons terug beweeg na die Steentydperk?
Hoeveel werkverliese en kundigheid gaan nie dan verlore gaan nie.
Die ANC kan nie hulself beroep op die Britse NVG nie, want ons sal nooit so ñ eersteklas land wees soos hul nie, danksy ANC beleide.
Ek het nie geweet daar is comedy ook in die app nie. Hulle sal seker weer btw op stoot, of ander belasting. ????
Geen syfer is vir dié klomp te veel. Sien net daai massale trog vol geld. Die pandemie was net 'n oefenlopie. Twee dinge bewys. Van Siril af ondertoe het hulle geen agting vir gewone mense. Lieg en mislei "no problem!"